Oulun normaalikoulu, Koskela
**Oulun normaalikoulu** eli **Norssi** on Oulun yliopiston kasvatustieteiden ja psykologian tiedekuntaan kuuluva harjoittelukoulu. Oulun normaalikoulu on oppilasmäärällä mitattuna Suomen suurin harjoittelukoulu*lähde?*. Oulun normaalikoulu sijaitsee Oulussa Linnanmaan yliopistoalueella ja Koskelassa. Oulun normaalikouluun kuuluu luokkien 1–6 koulu Linnanmaalla, luokkien 1–6 koulu Koskelassa, luokkien 7–9 koulu ja lukio Linnanmaalla. Oulun normaalikoulu toimii kolmessa erillisessä rakennuksessa. Koskelan ja Linnanmaan alakoulujen koulurakennukset ovat erillään yhdistetystä yläluokkien ja lukion rakennuksesta. Arkkitehti Heikki Taskisen suunnittelemat uudet koulurakennukset valmistuivat 1982 ja 1983.

Perusasteella (luokat 1–9) opiskelee noin 900 oppilasta ja lisäksi lukiossa noin 250 opiskelijaa.*lähde?* Yksiköissä harjoittelee ohjatussa opetusharjoittelussa vuosittain yhteensä noin 650 Oulun yliopiston opiskelijaa.*lähde?* Lukuvuonna 2018–2019 Norssin rehtoreina toimivat Kari Kumpulainen (johtava rehtori), Eija Kumpulainen (rehtori, lukio), Hannu Juuso (rehtori, perusopetus ja Linnanmaa 1–6), Pasi Hieta (apulaisrehtori, luokat 7–9) ja Sari Räisänen (apulaisrehtori, Koskela 1–6). 

Oulun normaalikoulu on osa Suomen Unesco-kouluverkostoa, harjoittelukoulujen yhteistä eNorssi-verkostoa ja opetushallituksen majakkakouluverkostoa.

Normaalikoulun lukio
--------------------

Oulun normaalikoulun lukio on Oulun yliopiston opettajankoulutuslaitoksen yksikkö, jonka tehtävänä on oppilaiden opetuksen lisäksi ohjata opettajaksi opiskelevia opetusharjoittelijoita. Normaalikoulun rakennukset sijaitsevat yliopiston Linnanmaan kampuksella. Koulussa on noin 250 oppilasta ja hieman yli 80 aloituspaikkaa vuosittain.*lähde?* Vuonna 2018 sisäänpääsyn keskiarvoraja oli 8,58.

Historiaa
---------

Normaalikoulu on Oulun vanhan koulun perillinen. Historiansa aikana se on toiminut useissa eri rakennuksissa ja kantanut eri nimiä. Pisimmän ajanjakson, vuodesta 1682 vuoteen 1842 koulu tunnettiin Oulun Triviaalikouluna, minä aikana koulu oli ainoa yliopistoon valmistava koulu Pohjois-Suomessa. Vuonna 1822 vasta viisi vuotta aiemmin valmistunut puinen koulurakennus tuhoutui ja sen toiminta siirrettiin väliaikaisesti Raaheen, kun Oulu paloi lähes täysin Oulun suurpalossa.  Vuonna 1831 Oulun triviaalikoulu muutti C. L. Engelin suunnittelemaan koulurakennukseen Pokkitörmälle, lähelle Oulun tuomiokirkkoa. Rakennuksessa toimii nykyään Oulun Lyseon lukio, joka muutti rakennukseen vuonna 1890. Silloinen Oulun ruotsalainen lyseo joutui muuttamaan Torinrannan Svendelinin taloon, osoitteeseen Rantakatu 3. Vuodesta 1904 alkaen lyseossa sallittiin myös suomenkielinen opetus, koska ruotsinkielisistä oppilaista oli pulaa. Vuonna 1915 lyseo supistettiin Oulun suomalaiseksi keskikouluksi, jonka rinnalla toimi hetkellisesti 20-luvun vaihteessa myös maanviljelys-ja teollisuusjaostoinen lyseo. 

### Koulun vaiheita

* Oulun pedagogio (1609–1682)
* Oulun triviaalikoulu (1682–1842) (ensimmäinen yliopistoon johtava koulu Oulussa)
* Yläalkeiskoulu (1842–1863)
* Oulun alkeisoppilaitos (Elementarläsoverket i Uleåborg) (1863–1873)
* Oulun ruotsalainen lyseo (Svenska lyceet i Uleåborg) (1874–1899) – ruotsi määrättiin ainoaksi opetuskieleksi
* Ruotsalainen reaalilyseo (1899–1904) – määrättiin muuttumaan asteittain Suomalaiseksi reaalilyseoksi
* Suomalainen reaalilyseo
* Oulun suomalainen keskikoulu (1915–1955)
* Merikosken yhteislyseo (1955–1960)
* Oulun normaalilyseo (1960–1974)
* Oulun normaalikoulu (1974–)

### Rehtorit

* Simon Appelgren 1801–1816
* Johan Höckert 1816–1824
* Hans Nyman 1824–1825
* Simon Wilhelm Appelgren 1825–1839
* Gustaf Erik Fogelholm 1839–1855
* Johan Mathias Kalm 1855–1863
* Viktor Lars Helander 1863–1869
* Gustaf Marelius 1869–1890
* G. R. Törngren 1890–1905
* Einar Rancken 1905–1908
* K. Östberg 1908–1916
* Veikko Pakarinen 1916–1920
* F. M. Nyblom (v.t.) 1920–1921
* V. J. Laine 1921–1934
* Elli Lempa 1934–1946
* Akseli Inkala 1946–1967
* Pauli Anttila 1967–1987
* Erkki Vilpa 1987–1992
* Timo Lappi 1992–2010
* Eija Kumpulainen 2010–2012
* Kari Kumpulainen 2012–

Sakari Topelius
### Kuuluisia oppilaita

* M. A. Castrén (Oulun triviaalikoulu 1826–1830)
* Anders Chydenius (Oulun triviaalikoulu)
* Johan Jakob Nervander (Oulun triviaalikoulu 1813–1816)
* Johan Ludvig Runeberg, (Oulun triviaalikoulu 1812–1814)
* Gösta Serlachius (Oulun ruotsalainen lyseo yo 1895)
* J. V. Snellman (Oulun triviaalikoulu 1816–1822)
* Karl Emil Ståhlberg (Reaalilyseo)
* Sakari Topelius (Oulun triviaalikoulu 1829–1833)

Oulun normaalikoulu, Koskela
----------------------------

Vuonna 2013 Oulun kaupungin hallinnoima Koskelan koulu lakkautettiin ja koulu siirtyi Oulun normaalikoulun osaksi. Uudeksi nimeksi yksikölle tuli Oulun normaalikoulu, Koskela.

Pihatapahtuma, 29.8.2015
Koskelan yksikössä opiskelee n. 260 oppilasta luokilla 1–6. Koulussa annetaan myös maahanmuuttajien valmistavaa opetusta. Koulussa järjestetään luokanopettajakoulutuksen ohjattua opetusharjoittelua. Opiskelijat harjoittelevat kolmessa eri jaksossa. Pääosin ensimmäisen opiskeluvuoden aikana opiskelijat tutustuvat kouluun orientoivassa harjoittelussa (OKT) kolmessa kolmen päivän jaksossa. Kandidaatin tutkinnon perusharjoittelussa (KKT) opiskelijat harjoittelevat 6 viikon aikana niin ryhmissä, pareina kuin yksinkin. Maisterivaiheen harjoittelussa (MKT) opiskelijat harjoittelevat 8 viikon ajan ensin vastuuaineiden opetusta ja sen jälkeen kahden viikon ajan vastuun ottamista kokonaisista koulupäivistä.

Koskelassa toimii aktiivinen vanhempaintoimikunta Kimppa. Vuosittaisiin tapahtumiin kuuluu mm. syksyisin järjestettävä pihatapahtuma, Halloween-juhla ja kevään vappukarnevaali.

Katso myös
----------

* Normaalikoulu
* Oulun normaalikoulu, Koskela

Lähteet
-------

1. ↑  Pala historiaa: Kouluvuodet pohjustivat Snellmanin valtiomiesuraa – suomenkielisen kulttuurin edistäjä oppi suomea Oulussa *Oulun Kaupunki - MunOulu*.  11.9.2022. Viitattu 30.9.2023. [vanhentunut linkki]
2. ↑  Kouluja ja oppilaita | Raahen Museo *raahenmuseo.fi*. Viitattu 30.9.2023.
3. ↑  NORMAALIKOULUN HISTORIA | Oulun normaalikoulu *nk.oulu.fi*. Viitattu 30.9.2023.

Aiheesta muualla
----------------

* Koulun kotisivut